P r e d k l a d a c i a   s p r á v a

	Na pozvanie predsedu vlády Vietnamskej socialistickej republiky Phan Van Khaia sa predseda vlády Slovenskej republiky Mikuláš Dzurinda zúčastní na „Stretnutí Ázia – Európa 5“ (ASEM; Asia – Europe Meeting) v dňoch 7. – 9. októbra 2004 v Hanoji.  

	Summity ASEM sa konajú v dvojročnom intervale striedavo v Európe a Ázii, terajšie stretnutie je už piate. Za Európu sa zúčastňujú členské krajiny EÚ (po prvý raz nové členské krajiny), za Áziu členské krajiny ASEAN (Vietnam, Thajsko, Indonézia, Filipíny, Singapur, Malajzia, Brunej, po prvý raz Laos, Kambodža a Mjanmarsko) a ČĽR, Japonsko a Kórejská republika. Rozšírená EÚ sa tak po prvý raz predstaví spoločne svojím partnerom v Ázii. Ázijská strana, taktiež rozšírená o tri nové krajiny, prikladá tomuto stretnutiu v rozšírených formátoch veľkú dôležitosť. Svoju účasť na summite na úrovni predsedov vlád indikovala prevažná väčšina krajín (EK bude zastupovať prezident R. Prodi).    

	Účasť bude popri prezentácii SR ako integrálnej časti EÚ využitá na bilaterálne kontakty a rokovania o možnostiach spolupráce s ázijskými partnermi, s ktorými je obťažný kontakt najmä z geografických dôvodov. Proces rozširovania a prehĺbenia európsko-ázijskej spolupráce, ktorého summity ASEM predstavujú vrcholovú formu, bude priebežne využívaný na podporu záujmov SR v oblasti Ázie.